A jövő héttől felszabadul a Pincesor | DUOL
2013. 05. 07. 18:49
A jövő héttől felszabadul a Pincesor
"Menekülőútnak" nevezik az autósok a Pincesort, nem véletlenül. Ezen kikerülhető a belvárosi forgalom az észak felé tartók számára. Amennyiben...
Hetvenegy nappal ezelőtt, február 27-én szakadt be az útburkolat a Pincesoron, egy váratlan vízvezeték-meghibásodás miatt. A kiömlő víz, amely szerencsésen elfolyt a közeli Alsófoki-patakban, több köbméteres krátert vágott az úttestbe, felbontva az aszfaltburkolatot is.
A Pincesort lezárták a gépjármű-közlekedés elől. A vízvezetékrendszer meghibásodását gyorsan elhárították, a kráter eltüntetése azonban fogósabb feladatnak bizonyult.
Sohonyai Richárd a lezárt Pincesoron rövidíti le az utat az Óvárosba. Az autósok még nem tehetik (Fotó: Lázár Zsolt)
Amint Fekete Györgyitől, a Dunaújvárosi Víz-, Csatorna- és Hőszolgáltató Kft. szóvivőjétől megtudtuk, a csőtörés utáni rekonstrukció befejeződött, a krátert betömték, már csak az aszfaltozás van hátra. Ezt a munkát azonban sokáig hátráltatta a váratlan, március eleji tél, majd a hosszú esőzés.
Ez azért is érintette fájdalmasan az autósokat, mivel a Pincesor gyakorlatilag az egyetlen olyan útvonal, amelyen a Martinovics utcáról a Magyar útra hajtva kikerülhető több közlekedési lámpa a városból észak felé igyekvők számára.
A Pincesor kedden is le volt zárva. A vízmű szóvivője megjegyezte: az aszfaltozás is kész napokon belül, legkésőbb jövő héten megnyitják az utat.